Melbourne-aanvaller was bekend aan die owerheid’n Polisiebeampte stap verby die slagoffer van die aanval in die middestad van Melbourne. Foto: ANA Australië se polisie sê die man wat ŉ man doodgesteek en nog twee in Melbourne se middestad beseer het, het “radikale standpunte gehuldig” wat hom tot dié aanval gedryf het. Die aanvaller, Hassan Khalif Sire Ali (30), se paspoort is in 2015 gekanselleer nadat dit aan die lig gekom het dat hy van voorneme was om Sirië toe te reis, berig Al Jazeera. Die voorval het gister gebeur toe Shire Ali uit ŉ afleweringsvoertuig geklim, wat hy toe aan die brand gesteek het, en drie mans met ŉ mes te lyf gegaan het, van wie een op die toneel gesterf het. Die aanval in Bourkestraat het honderde omstanders tydens die middagspitstyd in Australië se naasgrootste stad met afgryse vervul. Graham Ashton, polisiekommissaris van die staat Victoria, het gesê Shire Ali, wat deur polisie geskiet en in die hospitaal beswyk het, was bekend aan die polisie en die federale intelligensie-owerheid. Intussen het Scott Morrison, Australië se eerste minister, Saterdag gevra Moslemleiers moet “besonderse verantwoordelikheid” aanvaar om radikalisme in hul gemeenskappe uit te roei, en bygevog hulle moet die aanval erken vir wat dit is, berig die Melbournese dagblad The Age. Morrison het daarop gewys dat Islamitiese ekstremisme die gevaarlikste vorm van radikalisme in Australië is. Bill Shorten, die Leier van die Opposisie, het gesê Australië moet genadeloos optree jeens mense wat aanvalle in die naam van ŉ “verdraaide, perverse” weergawe van godsdiens uitvoer, maar gewaarsku daar moet gewaak word teen veralgemenings oor Moslems.